Барқарорлик рейтинги юқори бўлган тадбиркорларни рағбатлантириш чоралари жорий этилади

«Тадбиркорлик субъектларининг барқарорлик рейтингини жорий этиш чора-тадбирлари тўғрисида» Президент қарори қабул қилинди

ПҚ-39-сон, 23.01.2024 й. (<https://lex.uz/docs/-6773342>)

2024 йил 1 февралдан қонунчилик талабларига риоя этган ҳолда фаолият юритаётган тадбиркорлик субъектларини аниқлаш ва қўшимча рағбатлантиришни назарда тутувчи Тадбиркорлик субъектларининг барқарорлик рейтинги жорий этилади

Рейтинг доирасида тадбиркорлик субъектлари қуйидаги тоифаларга ажратилади:

▪️«ААА», «АА» ва «А» тоифалар – юқори барқарорлик рейтинги;

▪️«БББ», «ББ» ва «Б» тоифалар – ўрта барқарорлик рейтинги;

▪️«CCC», «CC» ва «C» тоифалар – қониқарли барқарорлик рейтинги;

▪️«Д» тоифа – қуйи барқарорлик рейтинги.

Рейтинг Солиқ қўмитасининг «Тадбиркорларнинг барқарорлик рейтинги» электрон платформасида идоралараро ахборот алмашинуви воситасида автоматик тарзда (онлайн) шакллантирилади ва Савдо-саноат палатасининг расмий веб-сайтида эълон қилиб борилади.

«ААА» тоифадаги тадбиркорлик субъектлари фаолиятида солиқ текширувлари ўтказилмайди (жиноий ишлар доирасида ўтказиладиган текширувлар бундан мустасно), шунингдек, ушбу тоифадаги тадбиркорлик субъектларига ҚҚС суммаси ўрнини қоплаш (қайтариш) бир кун муддатда текширувларсиз амалга оширилади.

«А» ва ундан юқори тоифадаги тадбиркорлик субъектларига:

▫️солиқлар бўйича (ҚҚС бундан мустасно) мавжуд ортиқча тўлов суммасини қайтариш 3 кун муддатда амалга оширилади;

▫️товарларни импорт қилишда ва товарларни (хизматларни) реализация қилишда тўланадиган ҚҚС суммаларини ўзаро ҳисобга олиш тартиби татбиқ этилади.

Юқорида назарда тутилган рағбатлантириш чоралари давлат корхоналари ҳамда устав капиталида 50 % ва ундан ортиқ миқдорда давлат улуши мавжуд бўлган юридик шахсларга нисбатан татбиқ этилмайди.

2024 йил 1 апрелдан тадбиркорлик субъектларига субсидия, имтиёз ва преференциялар уларнинг рейтинг даражасидан келиб чиққан ҳолда жорий этилади.